ยันฮีหวั่นม็อบทุบรายได้หดเหลือ2-5%
รพ.ยันฮีหวั่นม็อบรุนแรงทุบรายได้หดเหลือ 2 &#8211; 5% แต่ยังเทงบลงทุนปีนี้ 215 ล้านบาท เปิด 4 ศูนย์การแพทย์ทางเลือก ปีหน้าลงทุนอีก 400 ล้าน
7 เม.ย. 2553

รพ.ยันฮีหวั่นม็อบรุนแรงทุบรายได้หดเหลือ 2 – 5% แต่ยังเทงบลงทุนปีนี้ 215 ล้านบาท เปิด 4 ศูนย์การแพทย์ทางเลือก ปีหน้าลงทุนอีก 400 ล้าน
นพ.สุพจน์ สัมฤทธิวณิชชา ประธานเจ้าหน้าที่บริหาร โรงพยาบาลยันฮี เปิดเผยว่า ปัญหาทางการเมืองในช่วงนี้ส่งผลให้ผู้ป่วยชาวต่างชาติที่เข้ามารับการศัลยกรรม หรือปลูกผมที่โรงพยาบาลลดลงแล้วราว 10% เนื่องจากทางสถานทูตของประเทศต่างๆ แจ้งให้คนในประเทศห้ามเดินทางมาประเทศไทยเพราะมีเหตุการณ์ความไม่สงบภายในประเทศ
ทั้งนี้ หากปัญหาการเมืองยังคงยื้ดเยื้อต่อไป หรือหากมีเหตุการณ์รุนแรง ยิ่งส่งผลกระทบอย่างหนักต่อรายได้ของรพ. เพราะลูกค้าชาวต่างชาติก็จะไม่เดินทางมาไทย ส่วนลูกค้าชาวไทยก็ไม่กล้าออกจากบ้าน อาจจะทำให้รายได้เติบโตเพียง 2 – 5% จากเป้า 10% จากรายได้ในปีที่ผ่านมา 1,200 ล้านบาท 
อย่างไรก็ตาม ในปีนี้ทางโรงพยาบาลยังคงลงทุนเพิ่มศูนย์การแพทย์ทางเลือกอีก 4 ศูนย์ เป็นเงิน 210 ล้านบาท แบ่งเป็น ศูนย์ไฮเปอร์แบริก เพื่อรักษาเด็กออทิสติก  ศูนย์ผ่าตัดหัวใจ  ศูนย์ตรวจสุขภาพ และ ศูนย์รักษาโรคเด็กครบวงจร
นอกจากนี้ ในปีหน้า ทางโรงพยาบาลยังมีแผนที่จะลงทุนเป็นเงิน 400 ล้านบาท เพื่อสร้างเพิ่มห้องพักและเตียงคนไข้อีก 200 เตียง เพื่อรองรับจำนวนผู้ป่วยที่เพิ่มมากขึ้น ซึ่งในขณะนี้อยู่ระหว่างการก่อสร้าง คาดว่าจะแล้วเสร็จในปีหน้า และจะทำให้โรงพยาบาลยันฮีสามารถรองรับผู้ป่วยได้ทั้งสิ้น 600 เตียง ในปี 2554